Sellise koonddokumendi avaldamine, mida on muudetud pärast väikese muudatuse heakskiitmise taotlust kooskõlas määruse (EL) nr 1151/2012 artikli 53 lõike 2 teise lõiguga

(2019/C 114/05)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlus on tehtud üldsusele kättesaadavaks Euroopa Komisjoni andmebaasis DOOR.

KOONDDOKUMENT

„PROVOLONE VALPADANA“

ELi nr: PDO-IT-0021-AM02 – 20.4.2018

KPN ( X ) KGT ( )

1. Nimetus(ed)

„Provolone Valpadana“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Poolkõva, sõtkutud kalgendiga juust, toodetud toorest lehma täispiimast, mis on kogutud päritolupiirkonnas vähem kui 60 tundi tagasi, millel on looduslikust fermentatsioonist tulenev happelisus ja mis võib läbida:

— kuni 6 kg kaaluva maheda (dolce) ja pikantse (piccante) juustu puhul – kuumtöötlemise kuni täieliku pastöriseerimiseni;

— pikantse tüübi puhul – termiseerimise.

Laagerdumisperiood võib varieeruda järgmiselt:

kuni 6 kg: laagerdumine vähemalt 10 (kümme) päeva;

üle 6 kg: laagerdumine vähemalt 30 (kolmkümmend) päeva;

üle 15 kg kaaluv ja ainult pikantne tüüp: laagerdumine vähemalt 90 (üheksakümmend) päeva;

üle 30 kg kaaluv juust märgisega P.V.S., pikantne tüüp: laagerdumine üle 8 kuu.

Juust võib olla suitsutatud.

Kaal varieerub vastavalt juustu kujule.

Juust võib olla mitmesuguse kujuga: vorsti, meloni, koonuse või pirni kujuga, millel mõnikord võib olla väike ümmargune pea (fiaschetta); välispind võib olla õrnade süvenditega, mille on tekitanud tuginöörid.

Koorik on sile, õhuke, värvuselt helekollane, kuldne, mõnikord kollakaspruun. Tükeldamiseks ettenähtud mahedat tüüpi juust võib olla ilma koorikuta.

Sisu on üldiselt tihke ja selles võib olla üksikuid auke; lühikese laagerdumisajaga juustu puhul on lubatud väikesed iseloomulikud praod, pika laagerdumisajaga juustule on iseloomulikud sügavamad praod; värvus on üldiselt õlgkollane.

Maitse on õrn kuni kolm kuud kestnud laagerdumise korral, pikantsem pikema laagerdumise puhul või kui on kasutatud kitse- või lambalaapi kas koos või eraldi.

Maksimaalne veesisaldus ei tohi olla:

üle 46 % kuni 6 kg kaaluva maheda ja pikantse tüübi puhul;

üle 43 % rohkem kui 6 kg kaaluva pikantse tüübi puhul;

Rasvasisaldus kuivaines ei või olla alla 44 % ega üle 54 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Piimalehmade põhisööt, milleks on haljas- või kuivsööt ning kontsentreeritud või kontsentreerimata loomasööt, peab pärinema vähemalt 50 % ulatuses päritolupiirkonnast, see kehtib lakteerivate lehmade, kinnislehmade ja üle 7 kuu vanuste mullikate puhul. Vähemalt 75 % päevase söödaratsiooni kuivmassist peab koosnema söödast, mis on toodetud piima tootmispiirkonnas. Lubatud sööt on looduslike või ajutiste rohumaade haljassööt, söödataimed, rohumaal kuivatatud söödataimedest saadud hein, teraviljapõhk, silo, peenestatud rohi või kuivsilo. Lubatud loomasööt on teraviljad ja teraviljatooted, maisist valmistatud õlikook, õliseemned ja nendest valmistatud tooted, mugulad ja juurköögiviljad, suhkrutööstusest pärit kuivsööt, sealhulgas melass ja/või sellest valmistatud tooted ainult tehnoloogiliste abiainete või maitsetugevdajatena, mitte üle 2,5 % igapäevase ratsiooni kuivainesisaldusest. Muu lubatud sööt on kaunviljade seemned ja kuivatatud jaanikaunad ja nendest valmistatud tooted, rasvad, kehtivate õigusaktidega lubatud mineraalsoolad ning kehtivate õigusaktidega lubatud sellised lisaained nagu vitamiinid, mikroelemendid, aminohapped, lõhnaained, antioksüdandid (lubatud on üksnes looduslike ja looduslikele vastavate antioksüdantide ja lõhnaainete kasutamine). Inaktiveeritud pärmi kasutamine on lubatud.

Tooraine: piim, laap, sool.

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kõik terved juustud peavad kandma kaitstud päritolunimetuse „Provolone Valpadana“ logo, mis peab olema esitatud sobival võltsimist takistaval kandjal (metall, plastmaterjal).

Märgised paigaldatakse juustude viimisel laagerdumisruumi. Väikeste juustude puhul (kuni 6 kg) võib märgise paigaldamine toimuda laagerdumisruumist väljaviimisel, tingimusel, et juustud on selgelt tähistatud laagerdumisruumi sisenemisel ettevõtte kasutatavasse süsteemi kuuluvate asjakohaste vahendite abil.

Enne tervete juustudena turustamist võib „Provolone Valpadana“ juustu kujundada paberlintide, etikettide, kottide või muude samalaadsete vahendite abil. Kõikide selliste kujundamiste puhul tuleb toote „Provolone Valpadana“ logo ja täielikult välja kirjutatud nimetus esitada suuruses, mis on vähemalt võrdne kaubamärgiga hõlmatud pindalaga, välja arvatud alla 6 kg juustude puhul.

Tinditempliga märgistamise korral tuleb märkida eespool kirjeldatud suuruses nimetus „Provolone Valpadana“, kuid toote logo esitamine ei ole kohustuslik.

Alates kaheksanda laagerdumiskuu lõpust võivad „Provolone Valpadana“ omanikud (ainult pikantse tüübi puhul) taotleda juustu märgistamist „Provolone Valpadana Stagionato“ (laagerdunud „Provolone Valpadana“) lühendi põletusjäljega „P.V.S.“ Sellist tähist võib kanda ainult juust, mis on läbinud spetsialistide teostatud tehnilise kontrolli, mida juustu omanik on eraldi taotlenud ja mis toimub viimase kulul. Valikulise kontrolli käigus uuritakse juustu väliskuju (ei tohi olla lõhesid ja koputamisel peab kõlama ühtlane heli), juustumassi struktuuri (pragudega, ilma aukudeta, ei ole elastne), värvust (valge kuni õlgkollane), maitset (pikantse juustu teravus, mitte soolane) ja aroomi (intensiivse lõhnaga).

Logo koos nimetusega peab olema esitatud lõpptarbijale mõeldud pakendil suurusega, mis on proportsionaalne kasutatud pakendiga, nii et see hõlmaks mitte vähem kui 10 % kasutatavast pinnast. Nimetus „Provolone Valpadana“ peab olema esitatud samasuguste tähtedega. Tähise „Denominazione di Origine Protetta“ võib asendada liidu sümboliga.

Logo puhul võib kasutada ka ühevärvilist versiooni.

4. Geograafilise piirkonna täpne määratlus

Cremona, Brescia, Verona, Vicenza, Rovigo, Padova ja Piacenza provintside kogu territoorium ning nendega külgnevad Bergamo, Mantova, Lodi provintside ja Trento autonoomse provintsi haldusüksused, mis moodustavad ühtse geograafilise piirkonna.

5. Seos geograafilise piirkonnaga

Geograafiline tootmispiirkond hõlmab üht osa Po jõe tasandikust ja seda iseloomustab hea söödatoodang, suur kasutatav piimakogus ning piimalehmade toitmiseks ja kasvatamiseks eriti sobivad kliimatingimused. Tänu neile keskkonnateguritele on tootmispiirkonnas tekkinud eeltingimused „Provolone Valpadana“ juustu tootmiseks.

„Provolone Valpadana“ näol on tegemist sõtkutud kalgendiga juustuga ning seda tüüpi juust, mis pärineb küll Lõuna-Itaaliast, leidis tunnustust ka Põhja-Itaalias tänu võimekatele Po tasandiku juustumeistritele, kellel olid juustu tootmiseks nõutavad tehnilised oskused ning vajalik tooraine. Eelmisest valmistuskorrast pärineva loodusliku vadaku kasutamine ning piirkonna juustumeistrite oskus kasutada erinevat laapi – lamba või kitse või veise laapi – ning osavus ja vilumus juustumassi sõtkumise ja töötlemise etapil on „Provolone Valpadana“ valmistamisel erilise tähtsusega.

Kuni kolm kuud laagerdunud „Provolone Valpadana“ iseloomulik tunnus on õrn lõhn, mis muutub laagerdumisaja pikenedes ja sõltuvalt kasutatud laabist järjest pikantsemaks. „Provolone Valpadana“ võib olla mitmesuguse kujuga: vorsti, meloni, koonuse või pirni kujuga ning juustu suurus võib olla erinev ja kaal üle 30 kilogrammi. Juustumass on tihke, kuid mitte kuiv, erinevalt Lõuna-Itaalia sõtkutud kalgendiga juustudest, mis oma väikeste mõõtmete tõttu saavad laagerduda ja omandada pikantse maitse ainult kuivamisel, muutudes seejuures riivitavaks juustuks.

„Provolone Valpadana“ juustu toodetakse kindlaks määratud geograafilises piirkonnas alates 19. sajandi teisest poolest ja kuigi sõtkutud kalgendiga juust on algselt pärit Lõuna-Itaaliast, tõestas see 20. sajandil end Põhja-Itaalia tootena, nagu tõendavad Besana (1916) ja Fascetti (1923) teosed.

„Provolone Valpadana“ juustu tootmise levikut soodustas Po jõe tasandiku juustutootjate tehniline suutlikkus, mis arenes aja jooksul edasi tänu geograafilise piirkonna erilisele sobivusele töötlemiseks palju piima andvate lehmade kasvatamiseks. „Provolone Valpadana“ tootmismeetodi iseloomulike elementide hulka kuulub eelnevast töötlemisest saadud vadaku kasutamine edasise töötlemise käigus. See juustu valmistamisel harva kasutatav protsess on oluline iseloomulik tunnus, mis on seotud nii „Provolone Valpadana“ valmistamispiirkonna kui ka tootmismeetodiga. Tootmistehnikate täiustamine on mõjutanud mõningaid kaubanduslikke omadusi, sealhulgas „Provolone Valpadana“ vormi ja mõõtmete mitmekesisust, muutmata seejuures selle peamisi omadusi. „Provolone Valpadana“ vormi ja mõõtmete mitmekesisus tuleneb geograafilise piirkonna juustutootjate vilumusest, kuna nad suudavad muuta sõtkumise teel juustumassi nii paindlikuks, et sellele saab anda erinevaid vorme ja isegi märkimisväärseid mõõtmeid. Need kaubanduslikud omadused on seotud geograafilise tootmispiirkonnaga, kus need on loodud ja kus neid on alal hoitud. Lisaks on kahe erineva tüübi, maheda ja pikantse juustu kooseksisteerimine tunnistus juustutootjate suutlikkusest kasutada erinevat laapi, mis võimaldab isegi ühesugust tootmisprotsessi kasutades saavutada „Provolone Valpadana“ tüüpilise maheda või pikantse maitse, vastavalt väiksema massi ja lühema laagerdumisajaga ning suurema massi ja pikema laagerdumisajaga, ning tihke, kuid mitte kunagi kuiva sisuga, nii et seda peaks riivima nagu tüüpilisi Lõuna-Itaalia sõtkutud kalgendiga juustusid.

Viide tootespetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335 või:

või

otse Itaalia põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità“ (ekraani ülemises paremas osas), siis „Prodotti DOP, IGP e STG“ ja seejärel linki „Disciplinari di Produzione all’esame dell’UE“ („ELile hindamiseks esitatud tootespetsifikaadid“).

(1) ELT L 179, 19.6.2014, lk 17.